"กิตติรัตน์"แย้มจ่อลดราคาจำนำข้าว
"โต้ง" ออกมาระบุว่ามีความเป็นไปได้ที่จะลดราคาจำนำข้าวให้ต่ำกว่าตันละ 1.5 หมื่นบาท อ้างปัญหาค่าบาททำระบายขาดทุน
29 ต.ค. 2565

"โต้ง" ออกมาระบุว่ามีความเป็นไปได้ที่จะลดราคาจำนำข้าวให้ต่ำกว่าตันละ 1.5 หมื่นบาท อ้างปัญหาค่าบาททำระบายขาดทุน
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า มีความเป็นไปได้ที่รัฐบาลต้องปรับเงื่อนไขการรับจำนำข้าวใหม่ เนื่องจากราคาที่กำหนดไว้ตันละ 1.5 หมื่นบาท มีความเหมาะสมกับช่วงที่ผ่านมา แต่ไม่เหมาะกับภาวะปัจจุบัน ที่มีปัญหาค่าเงินบาททำให้การระบายข้าวขาดทุน และมีการผลิตอาหารที่มาทดแทนข้าวมากขึ้น ทำให้การระบายข้าวได้ยาก
"อัตราดอกเบี้ยนโยบายยังปรับเปลี่ยนได้ ราคารับจำนำทำไมจะเปลี่ยนไม่ได้ โดยการตัดสินใจขึ้นอยู่กับคณะกรรมการนโยบายข้าวแห่งชาติ หรือ กขช." นายกิตติรัตน์ กล่าว 
นายกิตติรัตน์ กล่าวว่า กระทรวงการคลังยึดตัวเลขขาดทุนโครงการรับจำนำข้าวของคณะกรรมการปิดบัญชีที่มี น.ส.สุภา ปิยะจิตติ รองปลัดกระทรวงการคลัง เป็นประธาน
ทั้งนี้ ก่อนหน้านี้มีรายงานว่า คณะกรรมการปิดบัญชีพบว่าการรับจำนำข้าวปีแรกสูงกว่า 2 แสนล้านบาท ซึ่งสอดคล้องกับหนังสือที่กระทรวงการคลังรายงานให้คณะรัฐมนตรีรับทราบในการดำเนินการรับจำนำปีที่ 2 ว่า หากการระบายข้าวในปีแรกใช้เวลานาน 3 ปี จะทำให้มีผลขาดทุนปีละ 2.2 แสนล้านบาท